b'\n_START_ARTICLE_\nIoan Anton\n_START_SECTION_\nStudii\n_START_PARAGRAPH_\nA urmat cursurile \xc8\x99colii primare din comuna natal\xc4\x83 \xc8\x99i apoi, \xc3\xaentre anii 1935\xe2\x80\x931943, ale Liceului \xe2\x80\x9eSamuil Vulcan\xe2\x80\x9d din Beiu\xc8\x99. Apoi a urmat cursurile Politehnicii din Timi\xc8\x99oara, pe care a absolvit-o \xc3\xaen anul 1948, sub \xc3\xaendrumarea profesorului Aurel B\xc4\x83rgl\xc4\x83zan. \xc3\x8en anul 1960 ob\xc8\x9bine titlul de candidat \xc3\xaen \xc8\x99tiin\xc8\x9be tehnice (denumirea din epoc\xc4\x83 pentru titlul de doctor inginer) cu teza Curbe caracteristice de cavita\xc8\x9bie la pompele centrifuge cu tura\xc8\x9bie specific\xc4\x83 joas\xc4\x83, tot sub \xc3\xaendrumarea lui Aurel B\xc4\x83rgl\xc4\x83zan, care \xc3\xaen acest moment era membru corespondent al Academiei. \xc3\x8en 1972 ob\xc8\x9bine titlul de doctor docent.\n_START_SECTION_\nActivitate profesional\xc4\x83\n_START_PARAGRAPH_\nIoan Anton \xc8\x99i-a \xc3\xaenceput cariera de cadru didactic al Facult\xc4\x83\xc8\x9bii de Mecanic\xc4\x83 din cadrul Institutului Politehnic Timi\xc8\x99oara \xc3\xaen 1949, parcurg\xc3\xa2nd de-a lungul anilor toate gradele didactice \xc8\x99i \xc3\xaendeplinind diverse func\xc8\x9bii specifice: asistent suplinitor (1 ianuarie 1949), \xc8\x99ef lucr\xc4\x83ri (aprilie 1949), conferen\xc8\x9biar suplinitor (1 octombrie 1951), atestat conferen\xc8\x9biar (1956), profesor titular provizoriu (1962), atestat profesor (1967), \xc8\x99ef al Catedrei de Ma\xc8\x99ini hidraulice, (1962\xe2\x80\x931973 \xc8\x99i 1982\xe2\x80\x931989). \xc3\x8encep\xc3\xa2nd cu anul 1964 a fost \xc8\x99i conduc\xc4\x83tor de doctorat; \xc3\xaen aceast\xc4\x83 calitate sub directa sa \xc3\xaendrumare 40 de cadre didactice \xc8\x99i de cercetare au ob\xc8\x9binut titlul de doctor inginer._NEWLINE_Devine membru corespondent al Academiei \xc3\xaen 21 martie 1963 \xc8\x99i titular \xc3\xaen 1 martie 1974. A fost vicepre\xc8\x99edinte al Academiei Rom\xc3\xa2ne \xc3\xaen perioada 1 martie 1974\xc2\xa0\xe2\x80\x93 2 februarie 1990 \xc8\x99i pre\xc8\x99edinte ad-interim al ei \xc3\xaentre 25 decembrie 1981\xc2\xa0\xe2\x80\x93 13 noiembrie 1984._NEWLINE_Pe parcursul carierei sale, profesorul Anton a avut o serie de func\xc8\x9bii administrative \xc3\xaen \xc3\xaenv\xc4\x83\xc8\x9b\xc4\x83m\xc3\xa2nt: Prodecan la Facultatea de Mecanic\xc4\x83, Institutul Politehnic Timi\xc8\x99oara (1951\xe2\x80\x931953), Secretar \xc8\x99tiin\xc8\x9bific la Facultatea de Mecanic\xc4\x83, Institutul Politehnic Timi\xc8\x99oara (1953\xe2\x80\x931961), decan \xe2\x80\x93 Facultatea de Mecanic\xc4\x83, Institutul Politehnic Timi\xc8\x99oara (1961\xe2\x80\x931963), prorector \xe2\x80\x93 Institutul Politehnic Timi\xc8\x99oara (1963\xe2\x80\x931966), rector \xe2\x80\x93 Institutul Politehnic Timi\xc8\x99oara (1971\xe2\x80\x931981), rector \xe2\x80\x93 Institutul Politehnic Timi\xc8\x99oara, (1989), membru \xc3\xaen Comisia Superioar\xc4\x83 de Diplome MEI, (1969\xe2\x80\x931990), membru \xc3\xaen Consiliul \xc3\x8env\xc4\x83\xc8\x9b\xc4\x83m\xc3\xa2ntului Superior (1968\xe2\x80\x931972), membru \xc3\xaen Consiliul de conducere MSI (1972\xe2\x80\x931976)._NEWLINE_\xc3\x8en 1951 a contribuit substan\xc8\x9bial la \xc3\xaenfiin\xc8\x9barea Bazei de Cercet\xc4\x83ri \xc8\x98tiin\xc8\x9bifice din Timi\xc8\x99oara a Academiei RSR, care avea s\xc4\x83 devin\xc4\x83 Filiala Timi\xc8\x99oara a Academiei. \xc3\x8entre 1951\xe2\x80\x931963 a fost cercet\xc4\x83tor \xc8\x99tiin\xc8\x9bific al acestei baze, la \xc3\xaenceput cu o jum\xc4\x83tate de norm\xc4\x83, apoi cercet\xc4\x83tor \xc8\x99tiin\xc8\x9bific principal. Pentru o perioad\xc4\x83 de timp a fost directorul acestui centru de cercet\xc4\x83ri._NEWLINE_A fost membru al mai multor asocia\xc8\x9bii profesionale: Societatea Rom\xc3\xa2n\xc4\x83 de Materiale Magnetice (1990), Asocia\xc8\x9bia Interna\xc8\x9bional\xc4\x83 Hydromag (1996), pre\xc8\x99edinte de onoare al Asocia\xc8\x9biei Rom\xc3\xa2ne pentru Promovarea Fluidelor Magnetice (1998), membru de onoare al Asocia\xc8\x9biei Generele a Inginerilor din Rom\xc3\xa2nia, membru de onoare al Asocia\xc8\x9biei Rom\xc3\xa2ne de Robotic\xc4\x83, pre\xc8\x99edinte de onoare al Funda\xc8\x9biei \xe2\x80\x9eSamuil Vulcan\xe2\x80\x9d din Beiu\xc8\x99, Filiala din Timi\xc8\x99oara.\n_START_SECTION_\nCarier\xc4\x83 politic\xc4\x83\n_START_PARAGRAPH_\nIoan Anton a fost membru al Partidului Comunist Rom\xc3\xa2n, iar la Congresul al XIV-lea al PCR a fost membru al Comitetului Central. _NEWLINE_Ioan Anton a fost deputat \xc3\xaen Marea Adunare Na\xc8\x9bional\xc4\x83 \xc3\xaen sesiunile din perioada 1965 - 1989.'